Ratnyčios žydų kapinės

Ratnyčios žydų senosios kapinės (vietinio reikšmingumo lygmens registrinis kultūros paveldo objektas: unikalus kodas – ) – neveikiančios žydų bendruomenės kapinės Druskininkų savivaldybėje, Ratnyčioje, 0,33 km į pietus nuo Čiurlionio g., 0,11 km į vakarus Ratnyčios ir Latežerio gatvių sankryžos, Ratnyčios dešiniajame krante.

Vieta 
Įrengtos miško pakraštyje, smėlingoje vietovėje. Netaisyklingo, artimo stačiakampiui plano, nežymiai ištęstos šiaurės vakarų – pietryčių kryptimi, iki 69 m ilgio, nuo 55 m pločio pietryčiuose iki 68 m pločio šiaurės vakaruose. Ribas žymi nedideli, vienas šalia kito sudėti akmenys.

Šiaurės rytų pusėje paviršius lygus, o likusi kapinių dalis plyti pakilumoje ir jos šlaituose. Teritorija apaugusi mišku, kuriame dominuoja spygliuočiai medžiai. Iš šiaurės rytų ties viduriu yra įėjimas, nuo kurio link kapinių centro veda betoninio bordiūro rėminamas takas. Abipus įėjimo ant žemės guli du apskriti akmenys, kurių vienas girnapusės pavidalo, su plokščiadugniu dubeniu. Abiejų akmenų paviršiuje iškalti hebrajų rašmenys. Į dešinę nuo tako ratu sudėlioti ne pirminėje vietoje esantys antkapiniai paminklai ir jų liekanos.

Tako gale ties kapinių viduriu įrengtas trijų dalių memorialinis paminklas, susidedantis iš trijų horizontalių pilkos spalvos akmens plokščių, įbetonuotų viena šalia kitos. Jų plokštumose iškalta:
 dešinėje – menora ir užrašas hebrajų kalba:
בית העלמין ױשן יהי זברון הקדושים לעולם
 centre – užrašas lietuvių kalba: 
SENOSIOS ŽYDŲ KAPINĖS
 kairėje – Dovydo žvaigždė ir užrašas jidiš kalba: 
דער אלטער ײדישער בית עולם חײל ק איז דער אנדענק פון די פארשטאָרבענע

Pietinėje ir vakarinėje kapinių dalyje pirminėje vietoje išlikę daugiau kaip 100 tebestovinčių ir išvirtusių akmeninių stelų, žyminčių kapus.

Teritorijos plotas – 4045 m², perimetras – 246 m.

2,8 km į šiaurės vakarus yra Druskininkų žydų kapinės.

Istorija 
Kapinės įrengtos XVIII a. pabaigoje. Veikė iki 1941 m. birželio mėn. Jose laidoti Ratnyčios ir Druskininkų žydų bendruomenių gyventojai.

XX a. 7 deš. jas bandyta sunaikinti, nemaža dalis antkapinių paminklų išvežta į Druskininkus šaltiniuotoms Ratnyčios upės žiotims išgrįsti.

Rūpinantis žydų kultūros paveldu, kapinės buvo sutvarkytos. Jose įrengtas paminklas su įrašais, primenančiais, kad čia veikė senosios žydų kapinės. Dalis nugriautų ir sudaužytų antkapinių paminklų grąžinta į kapines ir eksponuojama šiaurinėje jų dalyje. 2015 m. kapinėms suteikta teisinė apsauga, jos registruotos Lietuvos Respublikos nekilnojamųjų kultūros vertybių registre ir paskelbtos vietinio reikšmingumo lygmens kultūros paveldo objektu, turinčiu memorialinį vertingųjų savybių pobūdį.

Šaltiniai

Nuorodos 
 
 Druskininkų naujienos, 2010 m. – Nr. 40
 Druskininkų (Ratnyčios k.) žydų kapinės - Druskininkai Jewish Cemetery (Ratnycios str.)

Nuotraukos 

Druskininkų savivaldybės paveldas
Žydų kapinės Lietuvoje